Herrie oor ou landsvlag verskuif fokus van #SwartMaandag - Solidariteit WêreldSolidariteit Wêreld
Tuis › Mediaverklarings › Herrie oor ou landsvlag verskuif fokus van #SwartMaandag
Flip Buys, voorsitter van die Solidariteit Beweging, het vandag – ʼn week ná die #SwartMaandag-optogte – gesê dat die poging van politici om die ou vlag verkeerdelik as die simbool van dié dag voor te hou, die fokus weg van die ware geweldsprobleme in die land verskuif.
“Wit Suid-Afrikaners hunker nie terug na die verlede van die ou vlag nie, maar sien uit na ʼn toekoms sonder geweld, korrupsie, wanbesteding en staatskaping,” het Buys gesê.
Buys het voorts gesê dat dit kenmerkend is dat politici hulle meer uitspreek oor die ou vlag as wat hulle ʼn woord rep oor die duisende moorde en aanvalle wat jaarliks in die land plaasvind. “Dit is duidelik dat die gevoel en emosie wat rondom plaasmoorde en
-aanvalle heers, nie deur die leiers van die land begryp word nie. Vandaar hul pogings om toe te sien dat die debat rondom hierdie voorvalle en die behoefte wat by normale Suid-Afrikaners ontstaan het om dit te takel, nie gevoer word nie,” het Buys gesê.
Buys het verduidelik dat ʼn verbod op die ou vlag die teenoorgestelde en ʼn ongewensde uitwerking tot gevolg sal hê. “Lojaliteit sal slegs bewerkstellig word as die staat vertroue inboesem eerder as om ʼn verbod op ʼn vlag wat tot die verlede behoort, te plaas.”